Der var tale om en falsk anmeldelse, da en 17-årig pige tidligere på ugen påstod sig bortført og voldtaget af to mænd i Sønderborg.

Det var i strid med sandheden, da en 17-årig pige fra Sønderborg tidligere på ugen meldte en grov voldtægt til politiet.

Mandag tog pigen selv kontakt til Syd- og Sønderjyllands Politi og fortalte, at hun tidligt mandag morgen var blevet bortført af to mænd ved Ringriderpladsen i Sønderborg. Mændene skulle have ført hende væk til et ukendt sted, hvor den ene mand voldtog hende.

I realiteten opholdt hun sig hos en bekendt i det tidsrum, oplyser politiet nu. Den 17-årige pige har selv erkendt løgnen.

Læs også:

Læs også:

Tirsdag fortalte politiet ellers, at den 17-årige var blevet undersøgt af en retsmediciner, der havde bekræftet, at hun havde været udsat for et seksuelt overgreb.

Anmeldelsen fik ikke overraskende politiet til at iværksætte en omfattende eftersøgning af de to mænd, og trods den falske alarm takker politiet borgerne for de mange henvendelser, der tikkede ind i forbindelse med eftersøgningen på de to mænd.

Syd- og Sønderjyllands Politi vil i løbet af den kommende uge afhøre den 17-årige pige igen, og det ventes, at hun vil blive sigtet for at have indgivet falsk anmeldelse. Det er endnu uklart, hvorfor pigen valgte at lyve om voldtægten.